স্টাফ রিপোর্টাররাজধানীর পল্লবীর কালসী এলাকায় অজ্ঞাত সন্ত্রাসীদের গুলিতে সজীব হোসেন (২২) নামে এক দোকান কর্মচারী নিহত হয়েছেন। তেজগাঁওয়ে উদ্ধার হয়েছে গৃকর্মীর লাশ। এদিকে মতিঝিলে ব্যবসায়ী দুই ভাইকে কুপিয়ে বাসায় ডাকাতি হয়েছে।আমাদের মেডিকেল রিপোর্টার জানান, গতরাত ৮টার দিকে কালসীর মতলব  জেনারেল স্টোরে চাঁদা না পেয়ে ৩/৪ জন সন্ত্রাসী দোকানে কর্মরত সজীবকে লক্ষ্য করে গুলি করে। গুলি সজীবের বুকের ডানপাশে লাগলে সে লুটিয়ে পড়ে। আহত অবস্থায় তাকে উদ্ধার করে স্থানীয় জনতা ঢাকা মেডিকেল কলেজ হাসপাতালে নিয়ে গেলে রাত সোয়া ৯টায় কর্তব্যরত চিকিত্সক তাকে মৃত ঘোষণা করেন।সজীবের মামা ফারুক সরকার জানান, গতকাল সকালে দোকানের মালিক নাজির সরকারের কাছে ৩ লাখ টাকা চাঁদা দাবি করে সজীবের কাছে চিরকুট দিয়ে যায় সন্ত্রাসীরা। পরে মালিক চাঁদা দিতে অস্বীকার করলে সন্ত্রাসীরা দোকানে গিয়ে মালিককে না পেয়ে এলোপাতাড়ি গুলি  চালায়।গৃহকর্মীর লাশ উদ্ধার : তেজগাঁও থানা পুলিশ জানায়, গতকাল সকালে ২২/এ আরজতপাড়ার বাসার বাথরুম থেকে ডালিয়া বেগম (৫০) নামে এক গৃহকর্মীর ঝুলন্ত লাশ উদ্ধার করা হয়েছে। এসআই ফরমান আলী জানান, ডালিয়া বেগম বাড়ির দ্বিতীয় তলায় মনসুর আলীর ফ্ল্যাটে গৃহকর্মীর কাজ করত। বাড়ির লোকজন জানিয়েছেন, কিছু দিন আগে বাসা থেকে স্বর্ণালঙ্কার চুরি হওয়ায় ডালিয়াকে সন্দেহ করা হচ্ছিল। এ কারণে লজ্জায় তিনি শনিবার রাতে বাথরুমে ঢুকে আত্মহত্যা করতে পারেন। পুলিশ জানায়, ময়নাতদন্তের জন্য লাশ মর্গে পাঠানো হয়েছে। এটি হত্যা নাকি  আত্মহত্যা ময়নাতদন্তের পরই তা নিশ্চিত হওয়া যাবে। নিহত ডালিয়ার স্বামীর নাম মৃত দ্বার মিয়া। বগুড়ার টেংরা এলাকায় তার বাড়ি।ডাকাতি : রাজধানীর মতিঝিলে ব্যবসায়ী তৈয়বুর রহমান (৪৫) ও তার ভাই হাফেজ মাওলানা মাহবুবুর রহমানকে (২২) ধারালো অস্ত্র দিয়ে কুপিয়ে আহত করেছে ডাকাতরা। ৭/৮ জনের একদল মুখোশধারী ডাকাত শনিবার রাতে বাসায় ঢুকে তাদের আঘাত করে ৯/১০ ভরি স্বর্ণালঙ্কার, ৯ লাখ টাকা ও ৭টি মোবাইল ফোনসহ প্রায় ১৪ লাখ টাকার মালামাল লুট করে। গুরুতর আহত অবস্থায় দুই ভাইকে ঢাকা মেডিকেল কলেজ হাসপাতালে ভর্তি করা হয়েছে।  মতিঝিলের পীরজঙ্গি মসজিদ স্টাফ কোয়ার্টারের দ্বিতীয় তলার ফ্ল্যাটে রাতে ১১টার দিকে ৭/৮ জনের একদল মুখোশধারী ডাকাত ঢুকে পড়ে। তারা দরজার কলিংবেল টিপলে ভেতর থেকে তৈয়বুর রহমান দরজা খুলে দেন। সশস্ত্র ডাকাতরা হঠাত্ ঘরে ঢুকেই তার মুখ চেপে ধরে এবং স্কসটেপ লাগিয়ে বুকের ওপর অস্ত্র ঠেকিয়ে ঘরের মধ্যে বসিয়ে রাখে। একপর্যায়ে স্কসটেপ খুলে দিয়ে আলমারির চাবি কোথায় জানতে চাইলে তিনি চিত্কার দেন। তখন তার শরীরের বিভিন্ন স্থানে ধারালো অস্ত্র দিয়ে এলোপাতাড়ি কোপায়। এ সময় পাশের রুমে থাকা তৈয়বুর রহমানের ছোট ভাই হাফেজ মাহবুবুর  রহমান ছুটে এলে তাকেও হাত-পাঁ বেধে ধারালো অস্ত্র দিয়ে কুপিয়ে আহত করে। এরপরে ডাকাতরা আলমারি থেকে স্বর্ণালঙ্কার, টাকা ও মোবাইল ফোন নিয়ে যায়। তারা চলে যাওয়ার সময় তৈয়বুরের ভাগ্নে জাকির মোল্লা সেখানে এলে তাকেও ঘরের মধ্যে হাত-পা বেঁধে রাখে। পরে তাদের চিত্কারের পাশের ফ্ল্যাটের লোকজন উদ্ধার করে ঢাকা মেডিকেল কলেজ হাসপাতালে নিয়ে যায়। আহত তৈয়বুর জানান, তিনি ফিলিপস ইলোক্ট্রনিকসের ডিস্ট্রিবিউটর। তার ব্যবসা প্রতিষ্ঠানে মোকলেছ নামে এক কর্মচারী ছিল। কিছু দিন আগে ৩ লাখ টাকা চুরির অভিযোগে তাকে চাকরিচ্যুত করা হয়।  ডাকাতির সঙ্গে তার সম্পৃক্ততা থাকতে পারে বলে তিনি পুলিশকে জানিয়েছেন। মতিঝিল থানা পুলিশ জানায়, এ ঘটনায় থানায় মামলা হয়েছে। অভিযুক্ত ব্যক্তিসহ ডাকাতদের গ্রেফতারের চেষ্টা চলছে। মনোচিকিত্সকের আত্মহত্যা : মেডিকেল রিপোর্টার জানান, রাজধানীর পল্লবীতে গতকাল আত্মহত্যা করেছেন একজন মনোচিকিত্সক। বেলা ৩টার দিকে মিরপুর ১০নং সেকশনের বেনারশী পল্লীর বাসায় বাথরুমে ঢুকে নিজ গলায় ধারাল ব্লেড চালান এসএম কামরুল ইসলাম নামের ওই চিকিত্সক। বাসায় লোকজন টের পেয়ে তাকে উদ্ধার করে দ্রুত ঢাকা মেডিকেলে নিয়ে যান। সেখানে রাত ৯টার দিকে  শেষনিঃশ্বাস ত্যাগ করেন তিনি। ডা. কামরুলের বয়স হয়েছিল ৪৮। তার স্ত্রী ও একটি কন্যাসন্তান রয়েছে। ভাগ্নে রাতুল জানান, ডা. কামরুল রাজশাহী মেডিকেল কলেজ থেকে পাস করেছিলেন। বেশ কিছুদিন ধরে তিনি মিরপুরের একটি মনোরোগ ক্লিনিকে রোগী দেখছিলেন। রাতুল আরও জানান, বাসায় একটি চিরকুট পাওয়া গেছে। তাতে তিনি তার আত্মহত্যার পেছনে চাকরি ও পারিবারিক সমস্যার কথা উল্লেখ করেছেন। সম্প্রতি ডা. কামরুল মাদকাসক্তও হয়ে পড়েছিলেন বলে জানান রাতুল।http://www.amardeshonline.com/pages/details/2010/12/27/60096